ગુજરાતના અગ્રણી ઉદ્યોગગૃહ ગૌતમ અદાણી જૂથના ભાવિ વિસ્તરણ માટે અદાણી એન્ટરપ્રાઇઝિસ , અદાણી પાવર અને અદાણી પોર્ટ્સના શેર વેચીને કુલ રૂપિયા 10,000 કરોડનું ભંડોળ એકત્ર કરવાની યોજના ઘડવામાં આવી છે. ઇકોનોમિક ટાઇમ્સના અહેવાલ પ્રમાણે અદાણી જૂથ શેરના ક્વોલિફાઇડ ઇન્સ્ટિટ્યુશનલ પ્લેસમેન્ટ ( QIP) દ્વારા નાણાં ઊભા કરવાની યોજના ધરાવે છે. સૂચિત ક્યુઆઇપી ઓગસ્ટના આખરી સપ્તાહથી શરૂ થશે અને સૌ પ્રથમ અદાણી પોર્ટ્સનો ઇશ્યૂ બહાર આવશે. આ માટે અદાણી એન્ટરપ્રાઇઝ ક્યુઆઇપીની મદદથી રૂપિયા 5,000થી 6,000 કરોડનું ભંડોળ એકત્ર કરશે. જ્યારે બાકીના રૂપિયા 4,000થી 5,000 કરોડની રકમ અદાણી પાવર અને અદાણી પોર્ટ વચ્ચે સરખું વિભાજન કરીને મેળવવામાં આવશે.